Geopark Perlis

Geopark Perlis ialah cadangan geopark kebangsaan baharu di utara Semenanjung Malaysia.

Lokasi 
Cadangan Geopark Perlis atau Aspirasi Geopark Perlis melibatkan keseluruhan negeri Perlis dengan keluasan kira-kira 820 kilometer persegi. 

Ia bersempadan dengan Thailand di bahagian barat laut, utara dan timur laut serta bersempadan dengan negeri Kedah di bahagian tenggara.

Usaha pewujudan 
Aspirasi Geopark Perlis bermula dengan inisiatif Kementerian Air, Tanah dan Sumber Asli melalui Jabatan Mineral dan Geosains (JMG) Kedah/Perlis/Pulau Pinang untuk mewujudkan satu geopark di negeri Perlis.

Pada tanggal 7 Februari 2018, Majlis Mesyuarat Kerajaan Negeri Perlis bersetuju untuk JMG memulakan kajian pemetaan geotapak-geotapak yang berpotensi untuk diketengahkan bagi memenuhi pewujudan Geopark Perlis.

Pada 26 Oktober 2019, Karnival Aspirasi Perlis Geopark berjaya dilangsungkan dengan kerjasama Bahagian Perancangan Ekonomi (BPEN) Perlis dan JMG Kedah/Perlis/Pulau Pinang sebagai langkah awal memperkenal hasrat kerajaan untuk mewujudkan Geopark Perlis kepada masyarakat. Karnival ini diadakan di Geotapak Bukit Lagi dan dirasmikan oleh Yang Berhormat Teh Chai Ann, Ahli Majlis Mesyuarat Kerajaan Negeri Perlis melibatkan pelbagai aktiviti seperti senam robik, pencarian harta karun dan larian 'plogging'. Lebih 500 pengunjung menyertai karnival ini.

Pembangunan Geotapak 
Aktiviti pemetaan dan pencirian geotapak bagi Aspirasi Geopark Perlis dimulakan pada tahun 2019 oleh JMG Kedah/Perlis/Pulau Pinang. Pada tahun tersebut, Geotapak Eko Rimba, Geotapak Bukit Lagi dan Geotapak Sungai Jernih berjaya dipetakan dengan terperinci.

Pada tahun 2020, JMG Kedah/Perlis/Pulau Pinang berjaya memetakan 3 lagi geotapak iaitu Geotapak Bukit Batu Pahat, Geotapak Bukit Kubu dan Geotapak Gua Kelam dengan peruntukan keseluruhan RM 100,000.00.

Geotapak 
Terdapat sekurang-kurangnya 20 geotapak telah dikenalpasti mempunyai potensi tinggi untuk dibangunkan sebagai mercu Geopark Perlis.

 Gua Wang Burma
 Pemandangan Indah Wang Kelian
 Tasik Meranti
 Gua Kelam
 Gua Ikan
 Bukit Manik
 Bukit Chabang
 Kuari Rimba Mas
 Bukit Jernih
 Empangan Timah Tasoh
 Bukit Chondong
 Bukit Tungku Lembu
 Air Terjun Eko Rimba Bukit Ayer
 Guar Sanai
 Bukit Keteri
 Kuari Batu Pahat
 Utan Aji
 Bukit Batu Putih
 Bukit Kubu
 Bukit Lagi

Jaringan Perhubungan 
Geotapak-geotapak dalam Aspirasi Geopark Perlis boleh dilawati melalui pengangkutan awam darat dan air.

Pengangkutan awam darat 
Pengunjung boleh menaiki bas ekspres hingga ke terminal bas Kangar atau Kuala Perlis sebelum menaiki teksi ke mana-mana lokasi geotapak.

Pengunjung juga boleh menaiki tren ETS atau KTM Komuter hingga ke stesen Arau atau Padang Besar.

Perkhidmatan Grabcar juga boleh digunakan untuk ke geotapak-geotapak terpilih.

Pengangkutan awam air 
Pengangkutan feri boleh diambil bagi pelancong yang tiba dari Langkawi melalui Terminal Jeti Kuala Perlis.

Rujukan 

 Laman web rasmi Geopark Perlis https://www.perlisgeopark.com/